text: Smitsom bakterie i svinestalde skal bekæmpes med forskning 
  22 december 2014 kl. 10.16
  Der skal forskes mere i, hvordan MRSA kan behandles, og hvordan den spredes, siger fødevareminister Dan Jørgensen.
  MRSA bakterier findes nu i to ud af tre svinebesætninger.
  -Det er ovenikøbet i en periode, hvor vi samtidig i Danmark har nedbragt vores antibiotikaforbrug ret markant. Det siger noget om, at det er et ret alvorligt problem, som der desværre ikke er nogen nemme løsninger på, siger han til Ritzau.
  Dan Jørgensen varsler stramninger og en ny handlingsplan, efter at en ny ekspertrapport viser, at der på fire år er sket en firdobling af antal smittede svinebesætninger.
  -Selv om ekspertgruppen er sammensat af de mennesker i Danmark og formentlig også i resten af verden, der ved mest MRSA, så siger de ligeud, at der er ret mange ubekendte, ret mange ting, man ikke ved om bakterien, siger han.
  -Derfor skal der forskes noget mere i, hvordan MRSA kan behandles, og hvordan den spredes, siger Dan Jørgensen
  I 2014 er der registreret 1124 nye tilfælde af svine-MRSA hos danskere.
  